لعراق

لجمهورية د لعراق (بلكردية: کۆماری عێراق) هي جمهورية برلمانية تّيحادية جات ف لغرب د آسيا و تاطل على لخليج. تاتحدها من لجنوب لكويت و السعودية، من الشمال تركيا، من لغرب سوريا و لأردن، ومن الشرق إيران. لعراق بلاد فيها تنوع سكاني كبير حيث تيسكنو فيها ناس من ديانات بزاف: لمسلمين سنة و شيعة، لمسيحيين، لمندائيين، ليزيدين، و فيها تا إثنيات بزاف منهم لعرب، لأكراد، لأرمن، التركمان، الصابئة ؤ غيرهوم.

التاريخ ديال لعراق طويل و دازو فيها بزاف د لحضارات. لبلاصة لي فيها لعراق دابا معروفة بلي هي لبلاصة لي كانت فيها وحدا من أقدم لحضارات ف لعالم، واللي هي لحضارة السومرية. من موراها جاو بزاف د لحضارات و الدول اللي حكمو لمنطقة منهم لبابلين ولأشوريين و لإمبراطورية الرومانية و الدولة لأموية و الدولة لعباسية و لمنڭول و الدولة لعثمانية و بريطانيا. ستاقلات لعراق من بريطانيا ف 1932، و كانت مملكة، ولكن عام 1958 وقع نقيلاب ضد لمملكة و ولات جمهورية. ف 2003، هجمات لميريكان على لعراق و طيحات الرئيس ديالها صدام حسين. من ديك لوقت و لعراق فيها حالة ديال عدم ستقرار و مشاكيل.

تيسكنو ف لعراق تقريبا 38.5 مليون د الناس و لعاصمة ديالها هي بغداد. اللغات الرسمية ف لبلاد هوما لعربية و لكردية، و كاينين لوغات خرين تاتهضر بحال التركمانية و لأرامية. لعملة الرسمية د لعراق هي الدينار لعراقي. لإقتصاد د لعراق تيدور على لپيطرول، اللي هي من أكبر لمصدرين ديالو ف لعالم، و عليها هي عضو ف منظمة أوپيك. لعراق عضو تا ف منظمات دولية آخرة بحال لأمم لمتحدة و جامعة الدول لعربية و منظمة التضامن لإسلامي.
 مصادر 


تصنيف:بلدان د أسيا
تصنيف:مقالات فيها مصدر و 3000 بايت